Συσχέτιση στιβάδας νευρικών ινών αμφιβληστροειδούς και διαβητικής αμφιβληστροειδοπάθειας
Authors: Τάκης Αλέξανδρος 
Published: September 2021

Σκοπός: Να εκτιμηθεί και να παρακολουθηθεί το πάχος της στιβάδας των νευρικών ινών του αμφιβληστροειδούς (RNFL) σε ασθενείς με Σακχαρώδη Διαβήτη τύπου 2 σε σύγκριση με φυσιολογικά άτομα παρόμοιας ηλικίας και φύλου αφού πρώτα έχουν αποκλειστεί προδιαθεσικοί παράγοντες για γλαύκωμα. Να διερευνηθεί η συσχέτιση του πάχους της στιβάδας των νευρικών ινών με τη σοβαρότητα της διαβητικής αμφιβληστροειδοπάθειας στα αρχικά της στάδια όπως και με άλλες οφθαλμικές και διαβητικές παραμέτρους.Μέθοδοι: Πρόκειται για μια προοπτική, μη παρεμβατική μελέτη μιας σειράς ασθενών από 27 διαβητικούς ασθενείς χωρίς διαβητική αμφιβληστροειδοπάθεια, 24 διαβητικούς ασθενείς με ήπια αμφιβληστροειδοπάθεια και 25 φυσιολογικά άτομα συμβατά σε ηλικία. Τα κριτήρια αποκλεισμού για τη μελέτη περιελάμβαναν όλους του προδιαθεσικούς παράγοντες για γλαύκωμα. Όλοι οι συμμετέχοντες υποβλήθηκαν σε πλήρη οφθαλμολογική εξέταση και απεικόνιση με το scanning laser polarimetry (GDxVCC) για την εκτίμηση του πάχους της στιβάδας των νευρικών ινών. Εφαρμόσθηκε η πολυπαραγοντική ανάλυση σε κάθε ομάδα χωριστά με σκοπό να διερευνηθεί η συσχέτιση του πάχους της στιβάδας των νευρικών ινών με διαβητικές παραμέτρους όπως η διάρκεια του Σακχαρώδη Διαβήτη, η ινσουλινοθεραπεία και τα επίπεδα της γλυκοζυλιωμένης αιμοσφαιρίνης (HbA1c) καθώς και με οφθαλμικές παραμέτρους όπως το πηλίκο κοίλανσης προς δίσκου του οπτικού νεύρου (C/D R), το κεντρικό πάχος κερατοειδούς (CCT) και τα επίπεδα της φυσιολογικής ενδοφθάλμιας πιέσεως (ΕΟΠ). Η παρακολούθηση ήταν διετής για τις 3 ομάδες και εξετάσεις διενεργήθηκαν στους 0, 12 και 24 μήνες.Αποτελέσματα: Το Inferior Average και η TSNIT SD ήταν στατιστικά σημαντικά χαμηλότερες ενώ ο Nerve Fiber Indicator (NFI) ήταν υψηλότερος και στις δύο ομάδες των διαβητικών ασθενών σε σύγκριση με την ομάδα ελέγχου τόσο κατά την αρχική επίσκεψη όσο και κατά την διάρκεια του χρόνου παρακολούθησης. Δεν παρατηρήθηκε στατιστικά σημαντική διαφορά μεταξύ των διαβητικών ομάδων. Η πολυπαραγοντική ανάλυση δεν έδειξε σημαντική συσχέτιση μεταξύ της στιβάδας των νευρικών ινών και όλων των προαναφερθέντων διαβητικών και οφθαλμικών παραμέτρων. Κατά την διάρκεια του χρόνου παρακολούθησης δεν παρατηρήθηκε στατιστικά σημαντική μείωση του πάχους της στιβάδας των νευρικών ινών και στις τρεις ομάδες σε σύγκριση με την αρχική επίσκεψη.Συμπέρασμα : Με βάση την πολυπαραγοντική ανάλυση, το πάχος της στιβάδας των νευρικών ινών είναι ανεξάρτητο από το CCT, την φυσιολογική ΕΟΠ, την διάρκεια του διαβήτη, την ινσουλινοθεραπεία και τα επίπεδα της HbA1c. Η μελέτη μας έδειξε μεγαλύτερη λέπτυνση στο κατώτερο τμήμα του αμφιβληστροειδή. Αυτό μπορεί να αποδοθεί στο γεγονός ότι η αιματική ροή είναι χαμηλότερη στον κατώτερο αμφιβληστροειδή και συνεπώς είναι περισσότερο ευάλωτος στο μεταβολικό στρες του διαβήτη. Ο NFI ήταν αυξημένος και στις δύο διαβητικές ομάδες ακόμα και επί απουσίας παραγόντων κινδύνου για γλαύκωμα. Στα δύο χρόνια παρακολούθησης δεν παρατηρήθηκε σημαντική μείωση του πάχους της στιβάδας των νευρικών ινών σε όλες τις ομάδες, γεγονός που πιθανόν να υποδηλώνει ότι η βλάβη συμβαίνει στα αρχικά στάδια της νόσου στους διαβητικούς ασθενείς.